| **Adomas Mendziblockislenk. *Adam Międzyblocki*** |
| --- |
|  |
| Adomas Mendziblockis |
| Gimė | 1885 m. balandžio 4 d.Griškonys, Butrimonių valsčius |
| Mirė | 1956 m. rugpjūčio 25 d. (71 metai)Gdanskas, Lenkija |
| Tėvas | Jonas Mendziblockis |
| Motina | Valerija Bartuševičiūtė Mendziblocka |
| Sutuoktinis (-ė) | Stanislava Zdzienicka |
|  |
| Veikla | tapytojas |
|  |
| Išsilavinimas | Vilniaus piešimo mokykla |
| Alma mater | Krokuvos dailės akademija |

**Adomas Mendziblockis** (lenk. *Adam Międzyblocki*, 1885 m. balandžio 4 d. Griškonys, 4 km nuo Butrimonių, Alytaus apskritis, Lietuva – 1956 m. rugpjūčio 25 d. Gdanskas, Lenkija) – žymus tarpukario Vilniaus tapytojas.

Biografija
----------

Adomo Mendziblockio Vilniaus panorama, 1920 m.
Adomas Mendziblockis gimė 1885 m. balandžio 4 d. Griškonių dvare, stovėjusiame Griškonių kaime, Butrimonių parapijoje bajorų Jono Mendziblockio ir 1863 m. sukilimo dalyvės Valerijos Bartuševičiūtės Mendziblockos šeimoje. Be Adomo šeimoje augo keturi vaikai: Vaitiekus, Samuelis, Sigizmundas, Izidorius ir duktė Eugenija, dar vienas Mendziblockių vaikas mirė vaikystėje. Adomo Mendziblockio senelis iš motinos pusės Adomas Bartuševičius buvo vienas Birštono kurorto įkūrėjų.

Apie 1899 m. Adomas Mendziblockis mokėsi Vilniaus piešimo mokykloje. Šią mokyklą buvo baigęs jo motinos pusbrolis Jurgis Jodkovskis.

1908–1913 m. Adomas Mendziblockis studijavo Krokuvos dailės akademijoje pas tapytojus Teodorą Aksentovičių ir Leoną Vykzolkovskį. Besimokantį Krokuvoje Adomą Mendziblockį 1909 m. ištiko motinos mirtis. Krokuvos dailės akademiją A.Mendziblockis baigė 1913 m. gaudamas aukso medalį už puikius pasiekimus studijų metu. Prasidėjus I pasauliniam karui A.Mendziblockis išvyko į Tbilisį, kur tęsė studijas vietinėje Dailės akademijoje. Apie 1917 m. A.Mendziblockis išvyko į Konstantinopolį, kur taip pat studijavo tapybos techniką.

1919 m. jis persikėlė gyventi į Varšuvą. 1922 m. grįžo gyventi į Vilnių, kur kūrė ir dirbo piešimo mokytoju. 1924–1936 m. A.Mendziblockis dirbo braižytoju Stepono Batoro universitete, Aprašomosios anatomijos katedroje, kuriai vadovavo prof. Michaelis Reicheris.

Vilniuje Adomas Mendziblockis priklausė Vilniaus dailininkų ir dizainerių draugijai bei Dailės skatinimo draugijai, su kuria eksponavo savo darbus. 1945 m. pabaigoje dailininkas Adomas Mendziblockis apsigyveno Gdanske, kuriame išgyveno iki mirties, t. y. 1956 m. rugpjūčio 3 d. Palaidotas Gdanske.

Kūryba
------

Adomas Mendziblockis parodose dalyvavo nuo 1913 m. Per savo gyvenimą surengė apie 20 personalinių parodų, daugiausiai tapė akvarele ir guašu realistinius Vilniaus miestų vaizdus, portretus.

Kūrinių galerija
----------------

* Adomas Mendziblockis. Vilniaus katedra 1948 m.Adomas Mendziblockis. Vilniaus katedra 1948 m.
* Adomas Mendziblockis.Mergaitė su tulpėmisAdomas Mendziblockis.Mergaitė su tulpėmis
* Adomas Mendziblockis. Vilniaus senamiestis,XX a. I pusėAdomas Mendziblockis. Vilniaus senamiestis,XX a. I pusė

Nuorodos
--------

1. ↑  Tartle.lt Svetainėje pateikta informacija.
2. 1 2 3 4 5 6  Jolanta Širkaitė. Vilniaus piešimo mokykla 1866–1915. Vilnius: Lietuvos kultūros tyrimų institutas, 2018. ISBN 978-609-8231-07-6.
3. 1 2 3 4 5 6  dr. Irma Randakevičienė. Apie dailininko Adomo Mendziblockio giminystės ryšius ir jo vilnietiškas šaknis. Skelbta svetainėje „Voruta.lt", 2021.
4. ↑  Andrzej Kierzek, Jadwiga Kuciel-Lewandowska, Małgorzata Paprocka-Borowicz, Andrzej Pozowski, Przemysław Rejman. Rozwój lecznictwa uzdrowiskowego w Birsztanach do 1939 roku. Birsztańscy lekarze w XIX i pierwszej połowie XX wieku. annales academiae medicae stetinensis roczniki Pomorskiej akademii medycznej w Szczecinie, 2013, 59, 1, 137–147, p. 139.  Archyvuota kopija 2020-03-03 iš Wayback Machine projekto.
5. ↑  Zygmunt Gloger. Pisma rozproszone. Tom 1, 1863–1876, Bialystok, 2014, p.300, 303.
6. ↑  Birštono muziejaus pateikta informacija apie Adomą Bartuševičių  Archyvuota kopija 2020-03-04 iš Wayback Machine projekto.
7. ↑  Druk Józefa Zawadzkiego. Skład Uniwersytetu w latach akademickich 1924–1925, 1925–1926, 1926–1927.
8. ↑  Adomo Mendziblockio biografija LIMIS.lt  Archyvuota kopija 2021-11-08 iš Wayback Machine projekto.